ประเทศไทยมีแนวโน้มยอดจองเข้าประเทศสูงขึ้น คาดจะมีนักท่องเที่ยวเข้าประเทศกว่า 3.25 ล้านคน สร้างรายได้ 260,000 ล้านบาท
นายฉัททันต์ กุญชร ณ อยุธยา รองผู้ว่าการด้านตลาดยุโรป แอฟริกา ตะวันออกกลาง และอเมริกา การท่องเที่ยวแห่งประเทศไทย (ททท.) เปิดเผยว่า หลังจากรัฐบาลผ่อนคลายมาตรการเดินทางเข้าประเทศไทย ตั้งแต่วันที่ 1 มิถุนายนที่ผ่านมา นักท่องเที่ยวที่จะเดินทางเข้าประเทศไทย ไม่มีการกักตัว ทั้งผู้เดินทางที่ไม่ได้รับวัคซีน หรือได้รับวัคซีนไม่ครบ รวมถึงผู้สัมผัสใกล้ชิดเสี่ยงสูง (HRC) นับเป็นปัจจัยบวกแก่ตลาดนักท่องเที่ยวต่างชาติอย่างมาก ซึ่งจะช่วยทำให้การเดินทางเข้าประเทศได้สะดวกและรวดเร็วขึ้น ซึ่งประเทศไทยมีแนวโน้มยอดจองการเดินทางเพิ่มขึ้นในทุกๆ ตลาด อีกทั้งคาดการณ์ว่าจะมีนักท่องเที่ยวจากภูมิภาคดังกล่าว เดินทางเข้าไทยในปีนี้ไม่น้อยกว่า 3.25 ล้านคน สร้างรายได้ 260,000 ล้านบาท โดยเฉพาะตลาดรัสเซีย ซึ่งตั้งเป้ามีจำนวนนักท่องเที่ยวเดินทางเข้าประเทศไม่น้อยกว่า 1 ล้านคน